นายกรัฐมนตรี เตรียมลงพื้นที่จังหวัดสุโขทัย นครราชสีมา นครศรีธรรมราช ต่อเนื่อง หลังปฏิเสธไม่ได้เตรียมเลือกตั้ง
ภายหลังการลงพื้นที่ตรวจราชการของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่จังหวัดเพชรบุรี เมื่อวันที่ 22 กันยายน ล่าสุด พลเอก  ประยุทธ์ ยังคงมีกำหนดการลงพื้นที่ตรวจราชการอย่างต่อเนื่อง เพื่อติดตามสถานการณ์ การบริหารจัดการน้ำและแผนแก้ไขปัญหาน้ำท่วม โดยเฉพาะในพื้นที่ที่ประสบปัญหาอุทกภัย โดยนายกรัฐมนตรี มีกำหนดการลงพื้นที่จังหวัดสุโขทัย ในวันอาทิตย์ที่ 26 กันยายนนี้ จากเดิมที่มีกำหนดลงไปเมื่อวันที่ 22 กันยายนที่ผ่านมา แต่ได้เปลี่ยนเป็น จังหวัดเพชรบุรี แทน จากนั้น นายกรัฐมนตรี จะเดินทางไปติดตามสถานการณ์น้ำที่ จังหวัดนครราชสีมาและจังหวัดนครศรีธรรมราชการลงพื้นที่ของ พลเอก ประยุทธ์ ถือเป็นการลงพื้นที่อย่างต่อเนื่อง หลังการอภิปรายไม่ไว้วางใจ เริ่มตั้งแต่จังหวัดสมุทรปราการ ชัยนาท ชลบุรี และจังหวัดเพชรบุรี หลังจากที่ พลเอก ประยุทธ์ ประกาศว่า จะทำงานใกล้ชิด ส.ส.เพิ่มมากขึ้น และจะลงในทุกพื้นที่ เพื่อรับฟังความคิดเห็นจากบรรดา ส.ส.ในการดูแลแก้ปัญหาประชาชนขณะเดียวกัน การลงพื้นที่ ของ พลเอก ประวิตร วงษ์สุวรรณ รองนายกรัฐมนตรี หลังลงพื้นที่ตรวจราชการที่จังหวัดพระนครศรรอยุธยา โดยมี ส.ส.ของพรรคพลังประชารัฐ และนักการเมือง ให้การต้อนรับจำนวนมาก แต่ยังไม่ชัดเจนว่าจะลงพื้นที่จังหวัดอื่นต่อหรือไม่ ทำให้ถูกมองว่าเป็นการส่งสัญญาณเตรียมการเลือกตั้งหรือไม่ แม้ว่า นายกรัฐมนตรี และ พลเอก ประวิตร รวมทั้งคนในรัฐบาล จะออกมายืนยันว่า เป็นภารกิจปกติก็ตาม รวมทั้งยืนยัน รัฐบาลจะอยู่จนครบเทอม ไม่ได้เป็นการส่งสัญญาณยุบสภาแต่อย่างใด แต่ความเคลื่อนไหวดังกล่าวก็ยังถูกจับตามองอย่างต่อเนื่อง รวมทั้งกระแสความขัดแย้งภายในพรรคพลังประชารัฐ